RIMAC Automobili prošlu godinu završili su s gubitkom od 43,4 milijuna kuna, pokazuje revidirano izvješće kompanije, a iz uprave gubitak objašnjavaju ulaganjima koja nemaju brzi povrat, ali bi trebala osigurati realizaciju dugoročne strategije razvoja.

“Zbog strateškog fokusa na interni razvoj, tijekom 2017. Društvo je odbijalo kratkoročne poslovne prilike i potencijalne projekte s raznim proizvođačima automobila kako bi postojeće kapacitete moglo usmjeriti na vlastiti razvoj. Razvoj automobila i njihovih komponenti je tehnički vrlo kompleksan, dugotrajan i kapitalno intenzivan proces na koji je vodstvo Društva spremno, jednako kao i njeni vlasnici... Značajna ulaganja u dugoročno strategiju i korištenje većine kapaciteta na internim razvojima čiji povrat je dugoročan, razlog su zašto je Društvo 2017. godinu završilo s gubitkom nakon poreza od 43.358.437 kuna. No kako je već ranije spomenuto, to je rezultat svjesne odluke ispunjavanja dugoročnih ciljeva nauštrb kratkoročnih financijskih rezultata te su s takvom strategijom dioničari i Uprava Društva usuglašeni”, navodi se u izvješću.

Poslovni prihodi Rimac Automobila prošle godine iznosili su 57,2 milijuna kuna, što je značajan rast u donosu na 2016., kada su iznosili 35,7 milijuna kuna. Prihodi od prodaje u 2017. iznosili su 44,8 milijuna kuna, što je također rast u odnosu na godinu ranije, kada su iznosili 32,4 milijuna kuna.

No prošle godine došlo je do velikog rasta rashoda s 35,5 milijuna kuna, na preko 108 milijuna.

Rimac Automobili prošlu godinu završili su s 232 zaposlenika, a u prvih šest mjeseci ove godine broj zaposlenih porastao je za više od 130.

Prošle godine osigurali su investiciju od 27 milijuna eura kineskog Camel Groupa, a ove godine dodatnih 16,8 milijuna eura uložio je Porsche Engineering Group.



Kapital Rimac Automobila porastao na 212 milijuna kuna

Tekst se nastavlja ispod oglasa

Ukupna aktiva Rimac Automobila udvostručena je sa 115,3 milijuna kuna na 258,1 milijuna kuna, dok su kapital i rezerve učetverostručeni s 53,7 milijuna kuna, na 212 milijuna kuna.

Prosječna neto plaća u 2017. iznosila je 8.975,91 kunu, a u bruto iznosu 14.847,56 kuna.

“Zbog značajnog ulaganja u interni razvoj, u 2018. se očekuje još i značajniji porast broja zaposlenika, a ujedno i porast prosječne plaće zaposlenika”, navodi se u izvješću.

Kao značajna ulaganja navodi se i osnivanje zajedničke tvrtke s Camel Groupom u Kini, u koju su Rimac automobili uložili pet milijuna eura i za to dobili 40 posto vlasništva.

“Camel & Rimac New Energy Technology Co. Ltd će dizajnirati, razvijati, proizvoditi, tržišno plasirati i distribuirati komponente za električna vozila u Kini i za kinesko tržište. Razvoj i proizvodnja za ostala tržišta do daljnjeg ostaje u Hrvatskoj”, navodi se u izvješću.